CELEX: 62009TN0381
Language: el
Date: 2009-09-25 00:00:00
Title: Υπόθεση T-381/09: Προσφυγή της 25ης Σεπτεμβρίου 2009 — RWE Transgas κατά Επιτροπής

5.12.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 297/22
            
         Προσφυγή της 25ης Σεπτεμβρίου 2009 — RWE Transgas κατά Επιτροπής
   (Υπόθεση T-381/09)
   2009/C 297/33
   Γλώσσα διαδικασίας: η γερμανική
   
      Διάδικοι
   
   
      Προσφεύγουσα: RWE Transgas (Πράγα, Δημοκρατία της Τσεχίας) (εκπρόσωποι: Rechtsanwälte W. Deselaers, D. Seeliger und S. Einhaus, δικηγόροι)
   
      Καθής: Επιτροπή των Ευρωπαϊκών Κοινοτήτων
   
      Αιτήματα της προσφεύγουσας
   
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει τη σκέψη 89, στοιχείο α', εδάφιο 3, της αποφάσεως της Επιτροπής C(2009) 4694, της 12ης Ιουνίου 2009, καθόσον αυτή ορίζει ότι οι λογιστικές εγγραφές της προσφεύγουσας και της Gazprom πρέπει να λαμβάνονται υπόψη συγκεντρωτικά και να μην υπερβαίνουν συλλήβδην το 50 %, για όσο διάστημα υφίστανται μεταξύ τους μακροπρόθεσμες και ουσιαστικές συμφωνίες προμήθειας φυσικού αερίου,
            
         
               —
            
            
               επικουρικώς, να ακυρώσει την απόφαση στο σύνολό της, και
            
         
               —
            
            
               να καταδικάσει την Επιτροπή στα δικαστικά έξοδα.
            
         
      Λόγοι ακυρώσεως/Ισχυρισμοί και κύρια επιχειρήματα
   
   Η προσφεύγουσα, εισαγωγέας φυσικού αερίου στη Δημοκρατία της Τσεχίας, προσβάλλει την επιστολή που απηύθυνε η Επιτροπή, στις 12 Ιουνίου 2009, στη γερμανική Ρυθμιστική Αρχή για την Ενέργεια, Bundesnetzagentur, με την οποία της ζήτησε να τροποποιήσει ορισμένες πτυχές της απαλλαγής που χορηγήθηκε για τον αγωγό αερίου Ostseepipeline-Anbindungsleitung (στο εξής «OPAL») δυνάμει του άρθρου 22 της οδηγίας 2003/55/ΕΚ (1). Η προσφεύγουσα ισχυρίζεται ότι μία από τις υποχρεώσεις που έθεσε η Επιτροπή θα έχει ως αποτέλεσμα τον περιορισμό ή ακόμα και την παρακώλυση της πρόσβασής της στις ικανότητες μεταφοράς και εξόδου του OPAL στη Δημοκρατία της Τσεχίας.
   Προς στήριξη της προσφυγής της, η προσφεύγουσα ισχυρίζεται, καταρχάς, ότι η καθής προσέβαλε το δικαίωμα ακροάσεώς της, καθότι δεν της παρείχε καμία δυνατότητα να υποβάλει τις παρατηρήσεις της επί της επιβαρυντικής για αυτήν υποχρεώσεως, πριν την ανακοίνωσή της.
   Δεύτερον, η προσφεύγουσα ισχυρίζεται ότι η καθής προσέβαλε το δικαίωμα πρόσβασής της στον φάκελο της υπόθεσης, καθότι δεν της παρείχε τη δυνατότητα να τον συμβουλευθεί.
   Τέλος, η προσφεύγουσα προσάπτει στην καθής ότι εφάρμοσε εσφαλμένα το άρθρο 22, παράγραφος 4, της οδηγίας 2003/55/ΕΚ, καθώς και ότι παραβίασε την αρχή της αναλογικότητας, της αρχή της ισότητας και την υποχρέωση αιτιολόγησης (άρθρο 253 ΕΚ).
   
      (1)  Οδηγία 2003/55/ΕΚ του Ευρωπαϊκού Κοινοβουλίου και του Συμβουλίου της 26ης Ιουνίου 2003 σχετικά με τους κοινούς κανόνες για την εσωτερική αγορά φυσικού αερίου και την κατάργηση της οδηγίας 98/30/ΕΚ (ΕΕ L 176, σ. 57).